Drie dae om 35 000 leerders te plaasArgieffoto. (Foto: Verskaf) Met minder as drie weke voor skole vir die jaar sluit, weet meer as 35 000 voornemende gr. 1‑ en gr. 8-leerders in Gauteng nog nie waar hulle volgende jaar gaan skoolgaan nie. Dit beteken dat meer as een uit elke tien van dié leerders nog nie plek in ŉ skool het nie. Hierdie syfers is Sondag deur die departement van onderwys in Gauteng bekend gemaak. Volgens die departement moet 9 897 gr. 1-leerders nog geplaas word en 26 000 gr. 8-leerders wag nog om ŉ plek. Dit verteenwoordig 12% van die 292 145 geldige aansoeke wat die departement vanjaar aanlyn ontvang het. Die departement het boonop minder as drie dae oor om hierdie leerders te plaas. “Hoewel die plasingstydperk op 30 November tot ŉ einde kom, wil die departement graag alle ouers verseker dat hul kinders betyds vir die 2023‑ akademiese jaar geplaas sal word,” het Matome Chiloane, Gautengse LUR vir onderwys, Sondag gesê. Altesaam 5 485 aansoekers wat ŉ aanbod om plek in skole ontvang het (1 868 gr. 1’s en 3 617 gr. 8’s), het egter nog nie hierdie aanbod aanvaar nie. Hierdie leerders sal outomaties teen 30 November by skole geplaas word. “Die departement wil ouers daaraan herinner dat plasing van leerders in hul skool van keuse, afhanklik is van plek in die betrokke skool en dat leerders dus moontlik noodgedwonge in ŉ skool geplaas kan word wat nie hul voorkeurskool is nie,” het Chiloane gesê. Talle ouers het vroeër jare tougestaan in streekkantore om plek vir hul kinders in skole te probeer kry. (Foto: ChefKat MOLEFE/Twitter) Verskeie ouers het die afgelope week by Maroela Media gekla dat hul kinders nie plek in ŉ skool van hul keuse of naby hul woon‑ of werkplek gekry het nie. Hierdie ouers is raadop aangesien hulle nie skoolklere of ander benodighede kan koop sonder om te weet waar hul kinders gaan skoolgaan nie, en sê die onsekerheid vreet aan hulle en hul kinders. Die departement het oudergewoonte hoëdrukskole geïdentifiseer wat in sommige gevalle duisende meer aansoeke gekry het as waarvoor hulle plek het. Pretoria-Noord blyk die grootste uitdaging te wees wat plek betref. Die Laerskool Akasia in Pretoria-Noord is die laerskool met die meeste aansoeke in die provinsie (1 538), maar het net plek vir 255 gr. 1’s. Die Laerskool Theresapark, ook in Pretoria-Noord, het 1 172 aansoeke gekry, maar het net plek vir 210 gr. 1’s. Die Hoërskool Langenhoven in Pretoria-Noord het 2 607 aansoeke gekry, maar het net plek vir 300 gr. 8’s. Alberton High School aan die Oos-Rand het 2 488 aansoeke gekry, maar kan net 210 gr. 8’s akkommodeer. Die departement het onderneem om tydelike klaskamers en bykomende geld aan hierdie skole beskikbaar te stel, waarmee bykomende klaskamers gebou kan word. Hierdie ingrypings moet 599 bykomende klaskamers aan laerskole en 698 bykomende klaskamers aan hoërskole in hoëdrukgebiede beskikbaar stel. Aangesien 234 hoëdruklaer‑ en 313 hoëdrukhoërskole geïdentifiseer is, beteken dit slegs ongeveer twee bykomende klaskamers sal by elk van hierdie skole aangebring kan word.